钦定古今图书集成/理学汇编/文学典/第053卷 > 李纾
## 钦定古今图书集成/理学汇编/文学典/第053卷 > 李纾

按《唐书》本传：“李纾，字仲舒，始仕为校书郎。大历初，李
季卿荐为左补阙，累迁中书舍人。德宗居奉天，繇礼
部侍郎选为同州刺史。帝次梁，纾委城趋行在，擢兵
部侍郎、高邑伯。建言享武成王庙不宜与文宣王等，
制从之。纾性乐易，喜接后进。其自奉养颇华裕，不为
龊龊崖检。官虽贵，而游纵自如。奉诏为《兴元纪功述》”
及它郊庙乐章，论撰甚多。进吏部侍郎，年六十二卒，
赠礼部尚书。

按《旧唐书》本传：“李纾，字仲舒，礼部侍郎希言之子。少
有文学。天宝末，拜秘书省校书郎。大历初，吏部侍郎
李季卿荐为左补阙，累迁司封员外郎、知制诰，改中
书舍人。寻自虢州刺史征拜礼部侍郎。德宗居奉天，
择为同州刺史，寻弃州诣梁州行在，拜兵部侍郎。反
正，兼知选事。李怀光诛，河东节度及诸军会河中，诏”
往宣劳节度使还，敷奏合旨，拜礼部侍郎。纾通达，善
诙谐，好乐后进，厚自奉养，鲜华舆马，以放达蕴藉称。
虽为大官，而佚游佐宴，不尝自忘。尝议享武成王不
当祀文宣庙，奏云：“‘准开元十九年敕，置齐太公庙，以
张良配，太常卿及少卿丞充三献官’。又按《开元礼》祝
文云：‘皇帝遣某官昭告于齐太公。汉’”留侯至上元年，
敕追赠太公为武成王，享祭之典，一同文宣王。有司
因差太尉充献官，兼御置祝板。伏以太公即周之太
师，张良即汉之少傅，圣朝列于祀典，已极褒崇。今屈
礼于至尊，施敬于臣佐，理或过当，神何敢歆？伏以文
宣垂教，百代宗师。五常三纲，非其训不明；有国有家，
非其制不立。故孟轲“称：‘生人以来，一人而已’。由是正
素王之位，加先圣之名，乐用宫悬，献差太尉，尊师崇
道，雅合政经。且太公述作止于《六韬》，勋业形于一代，
岂宜拟诸盛德，均其殊礼。其祝文请不进署，敢昭告
请改为‘敬祭于’”，“其昭告请改为‘致祭于留侯’，其献官
请准旧式，差太常卿以下充。”诏百寮进议，文武官上
言，互有异同。诏曰：“帝德广运，乃武乃文。文化武功，皇
王之一柄。祀礼教敬，国章孔明。自今宜上将军已下
充献官，馀依纾所奏。”纾又奉诏为《兴元纪功述》及郊
庙乐章，诸所论著甚众。卒于官，年六十二。贞元八年，
赠礼部尚书。

按《因话录》：李纾侍郎好谐谑，又服用华鲜。尝朝回与
同列入坊门，有负贩者向不避，李骂云：“头钱价，奴兵
辄冲官长。”负贩者顾而言曰：“八钱价，措大漫作威风。”
纾乐采异语，使仆者诱之至家，为设酒馔，徐问八钱
之语，负贩者答曰：“只是衣短七耳。”同列以为破的，纾
甚惭。